S-376/2018

Mál þetta, sem dómtekið var 26. september síðastliðinn, var höfðað með ákæru héraðssaksóknara, útgefinni 31. maí síðastliðinn, á hendur S-kk-þgf P-kk-þgf G-kk-þgf, kt. 000000-0000, [...], Reykjavík, „fyrir sérstaklega hættulega líkamsárás, með því að hafa aðfaranótt sunnudagsins 8. janúar 2017, á skemmtistaðnum Spot í Kópavogi, kastað glasi í andlit A, með þeim afleiðingum að A hlaut mörg opin sár í andliti, sem mynduðu varanleg ör og það flísaðist úr tönn í efri gómi.

Telst þetta varða við 2. mgr. 218. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.

Einkaréttarkrafa:

Af hálfu A, kt. 000000-0000, er þess krafist að ákærði verði dæmdur til að greiða honum kr. 890.718, auk vaxta samkvæmt 1. mgr. 8. gr. laga um vexti og verðtryggingu nr. 38/2001 frá 8. janúar 2017 þar til mánuður er liðinn frá birtingu kröfunnar, en dráttarvaxta samkvæmt 1. mgr. 6. gr. sömu laga frá þeim degi til greiðsludags. Einnig er þess krafist að ákærða verði gert að greiða málskostnað samkvæmt framlögðum málskostnaðarreikningi.“

Ákærði hefur fyrir dómi skýlaust játað að hafa framið brot það sem honum er gefið að sök í ákærunni og er játning hans studd sakargögnum. Það eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotið sem er réttilega fært til refsiákvæðis í ákærunni.

Ákærða hefur ekki áður verið refsað. Hann játaði brot sitt hjá lögreglu og fyrir dómi. Samkvæmt þessu er refsing hans er hæfilega ákveðin 5 mánaða fangelsi sem bundin skal skilorði eins og í dómsorði segir.

Bótakrafa brotaþola sundurliðast svo að krafist er miskabóta að fjárhæð 700.000 krónur, 2.400 króna vegna lækniskostnaðar, 2.050 króna vegna hreinsunar á fatnaði og 25.673 króna vegna tjóns á skóm. Þá var krafist innheimtukostnaðar með virðisaukaskatti. Við flutning málsins krafðist brotaþoli málskostnaðar. Ákærði viðurkennir bótaskyldu en mótmælir kröfunni sem of hárri. Við flutning málsins samþykkti hann að greiða lækniskostnað og fyrir hreinsun á fatnaði en krafðist lækkunar á miskabótakröfu. Þá mótmælti hann kröfu vegna tjóns á skóm.

Miskabætur eru hæfilega ákveðnar 500.000 krónur. Krafa um lækniskostnað og kostnað vegna hreinsunar á fötum verður tekin til greina. Tjón á skóm virðist stafa af því að á þá hafi komið blóðblettur sem ekki næst af. Að öðru leyti hefur þessi kröfuliður ekki verið rökstuddur. Krafan er því vanreifuð og verður henni vísað frá dómi. Það athugast að ekki verður séð að ákærða hafi verið birt bótakrafan fyrr en við þingfestingu og skal upphaf dráttarvaxta miðast við þann tíma er liðnir voru 30 dagar frá henni. Þá verður ákærði dæmdur til að greiða brotaþola málskostnað eins og í dómsorði segir.

Loks verður ákærði dæmdur til að greiða sakarkostnað og málsvarnarþóknun skipaðs verjanda síns, sem ákvörðuð er að meðtöldum virðisaukaskatti í dómsorði.

A-kk-nf Í-kk-nf héraðsdómari kveður upp dóminn.

D ó m s o r ð :

Ákærði, S-kk-nf P-kk-nf G-kk-nf, sæti fangelsi í 5 mánuði, en fresta skal fullnustu refsingarinnar og falli hún niður að liðnum tveim árum frá deginum í dag að telja, haldi ákærði almennt skilorð 57. gr. almennra hegningarlaga nr. 19/1940.

Ákærði greiði A 504.450 krónur með vöxtum samkvæmt 1. mgr. 8. gr. laga nr. 38/2001 frá 8. janúar 2017 til 18. júlí 2018 en með dráttarvöxtum samkvæmt 1. mgr. 6. gr. sömu laga frá þeim degi til greiðsludags og 168.640 krónur í málskostnað.

Ákærði greiði 9.450 krónur í sakarkostnað og málsvarnarþóknun skipaðs verjanda síns, S-kk-ef A-kk-ef S-kk-ef lögmanns, 442.680 krónur.

A-kk-nf Í-kk-nf